Când are loc summit-ul din Elveția?
Președintele ucrainean Volodimir Zelenski a anunțat când va avea loc summit-ul de pace din Elveția. Liderul de la Kiev a precizat că Rusia nu este invitată la Burgenstock, în perioada 5 și 16 iunie 2024.
De asemenea, președintele ucrainean a cerut Federației Ruse să își retragă trupele din Ucraina.
El spune că în cadrul summit-ului vor avea loc discuții despre cum poate fi realizată o pace durabilă pentru țara sa.
„Şefi de stat şi de guvern de pe toate continentele sunt invitaţi şi sperăm că vor participa. Summitul va servi drept platformă pentru a vorbi despre cum poate fi realizată o pace justă şi durabilă pentru Ucraina”, a transmis Zelenski.
În plus față de retragerea trupelor rusești din Ucraina, autoritățile de la Kiev aspiră la o refacere completă a securității în domeniile:
- nuclear
- alimentar
- și energetic
În plus, Ucraina sugerează eliberarea tuturor prizonierilor de război și a civililor.
Zelenski a făcut apel la un număr mare de țări
Președintele Volodimir Zelenski a solicitat sprijinul unui amplu număr de state pentru inițiativa sa.
El a subliniat importanța invitării țărilor din Africa, Asia și America Latină la summit-ul din luna iunie.
„Sunt sigur că toate naţiunile iubitoare de pace din lume sunt interesate să participe la summit, pentru că relevanţa acestuia depăşeşte Ucraina”, a adăugat Zelenski.
Cu toate acestea, Rusia nu va lua parte la summit-ul din Elveția, deoarece Ucraina a refuzat să invite țara considerată agresoare.
În același timp, Moscova nu a indicat că ar intenționa să participe la summit.
Chiar dacă Elveția afirmă că Rusia trebuie să fie implicată în acest proces, Kremlinul nu a dat niciun indiciu că ar dori să participe.
Reprezentanții din Moscova au afirmat că Elveția nu are credibilitate ca mediator neutru. Țara a adus în discuție adoptarea sancțiunilor UE împotriva Rusiei.
„Elveţia este convinsă că Rusia trebuie implicată în acest proces. Un proces de pace fără Rusia nu este posibil”, a comunicat guvernul elvețian.
Mii de bombe, drone și rachete au lovit Ucraina în aprilie
Forțele rusești au atacat Ucraina cu mii de bombe aeriene ghidate și sute de rachete și drone în aprilie, a declarat joi președintele Volodimir Zelenski.
El spune că Rusia a folosit peste 300 de rachete de diferite tipuri, aproape 300 de drone „Shahed” și peste 3.200 de bombe aeriene ghidate în Ucraina.
„Orașele și comunitățile noastre din regiunea Sumy până în regiunea Odesa, regiunea Dnipropetrovsk, regiunea Kharkiv, regiunea Donețk, Mykolaiv și Kherson suferă de această teroare deliberată și josnică în fiecare zi și noapte”, a spus el.